कोडिन्‍ही गांव की 85 फीसदी आबादी मुस्लिम है, लेकिन ऐसा भी नहीं कि हिन्दू परिवारों में जुड़वां बच्‍चे पैदा नहीं होते। स्थानीय लोग बताते हैं कि जुड़वां बच्चों के पैदा होने का सिलसिला यहां करीब 60 से 70 साल पहले शुरू हुआ। गांव के सरपंच बताते हैं, ‘जुड़वां बहनों का सबसे पुराना जोड़ा 70 साल पुराना है। मेरा तो यही मानना है कि यह अल्लाह की देन है।’ पथूटी और कुन्ही पथूटी जुड़वां बहनें हैं। इनकी उम्र 70 साल है और वे इसे किसी करिश्मे से कम नहीं मानतीं। पथूटी कहती हैं, ‘यह तो ईश्वर की मेहर है और कुछ नहीं। अब तो हम एक साथ तीन-तीन चार-चार बच्चे पैदा होते देख रहे हैं। इस सब का कोई जवाब नहीं है।’ सरपंच का कहना है कि बहुत सी महिलाएं किसी दूसरे गांव से शादी कर के यहां आती हैं, उनके भी जुड़वां बच्चे पैदा होते हैं।